Anno Domini MCDLXII. Item feria 3 ante oct. ascens. Domini exiverunt fratres nostri, videlicet confessor frater Magnus, frater Ridhcarus et frater Magnus Haquini laicus ad Finlandiam, ad monasterium ordinis nostri Vallis gracie reformandum et ad reducendum personas ibidem ad veram observancie regularis sinceritatem et ad inclusionem, quod et factum est. Nam prædicti fratres per totam illam æstatem ibidem morabantur, personas monasterii ejusdem ad regularem observanciam reducendo ac easdem cum eorum episcopo domino Conrado Aboensi super nonnulis caussis et litibus, quæ inter eos vertebantur, concordando, et tandem ad perpetuam inclusionem secundum instituta regulæ s. Salvatoris finaliter deducendo. Quibus omnibus bene et fideliter ad honorem Dei peractis, prænominati tres fratres ad monasterium suum Watzstenense in die s. Martini episcopi prospere sunt reversi.